โครงการซาฟารีห้วยขาแข้ง เป็นเพียงแนวคิดที่ต้องศึกษาความเป็นไปได้และรับฟังความเห็นของประชาชนก่อน
โครงการซาฟารีห้วยขาแข้ง เป็นเพียงแนวคิดที่ต้องศึกษาความเป็นไปได้และรับฟังความเห็นของประชาชนก่อนนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวถึงกรณีที่กรมอุทยานแห่งชาติ สัตว์ป่า และพันธุ์พืช กำลังดำเนินโครงการเสริมสร้างประสิทธิภาพและแรงจูงใจในการอนุรักษ์สัตว์ป่า ในผืนป่าตะวันตก ตามแผนงานการท่องเที่ยวเชิงนิเวศสัตว์ป่าในรูปแบบซาฟารีคล้ายในทวีปแอฟริกาในพื้นที่ป่าสงวน รอยต่อเขตรักษาพันธุ์ฯห้วยขาแข้งกับอ่างเก็บน้ำทับเสลากว่า 3 หมื่นไร่ ว่า เรื่องดังกล่าวเป็นเพียงข้อเสนอของกลุ่มคนทำงาน จึงขอยืนยันว่า ขณะนี้เป็นเพียงแนวคิด แต่จะทำให้เกิดเป็นรูปธรรมจะต้องรับฟังความคิดเห็นจากทุกฝ่าย ไม่ว่าจะเป็นประชาชนในพื้นที่ หน่วยราชการและผู้ที่ทำงานอยู่ในห้วยขาแข้ง ทั้งกรมอุทยาน กรมป่าไม้ ถึงความเหมาะสมที่จะทำโครงการดังกล่าว เพราะเป็นเรื่องละเอียดอ่อน ซึ่งหัวใจสำคัญของกระทรวงทรัพยากรธรรมชาติและสิ่งแวดล้อมคือการปกป้องผืนป่า หากจะทำโครงการอะไรขึ้นมาแล้วเป็นโทษกับพื้นที่ที่มีความสมบูรณ์มาก จนได้รับการยกย่องให้เป็นมรดกโลก เราก็จะไม่ทำ แต่หากทุกฝ่ายยินยอม พร้อมใจก็จะต้องมาพิจารณาถึงผลได้ผลเสียอีกครั้ง นายวราวุธ กล่าวว่า ห้วยขาแข้งเป็นพื้นที่ที่มีความอุดมสมบูรณ์ มีความหลากหลายทางชีวภาพอย่างยิ่ง เป็นผืนป่าที่อุดมสมบูรณ์ที่สุดในประเทศไทย ดังนั้นหน้าที่ของกระทรวงทรัพยากรธรรมชาติและสิ่งแวดล้อม คือ การดูแลผืนป่าแห่งนี้ให้ดีที่สุด ให้กับสัตว์ป่า คนไทยและชาวโลก หากใครต้องการศึกษาเรื่อง Safari ก็ไปศึกษามา แล้วนำมาเสนอกระทรวงพิจารณาตามขั้นตอนต่อไป